Bonifacius Episcopus servus servorum Dei, dilecto filio Bertrando Abbati Monasterii Cluniacens. ad Romanam Ecclesiam nullo medio pertinentis, Cluniacensis Ordinis capitis, Matisconens. Diœcesis, salutem et Apostolicam benedictionem. Paternæ dilectionis affectus, quem ad te, tuæ devotionis exigentibus meritis, tuumque Monasterium, et Cluniacensem Ordinem gerimus, excitat mentem nostram ut personam tuam, necnon Monasterium, et Ordinem prælibata specialibus honoremus gratiis, ac prosequamur favoribus gratiosis. Nuper siquidem quondam sceleratissimi et omnium mortalium pessimi Petri Flotæ, tanquam publici hostis Ecclesiæ, et divinæ ac humanæ læsæ Majestatis Rei, ejus gravibus et nefandis criminibus exigentibus damnantes memoriam, filios ipsius, sive seculares clerici, sive Regulares existerent, Ecclesiis, Prioratibus, officiis, præbendis, pensionibus, et beneficiis omnibus Ecclesiasticis, quæ obtinebant, quocumque nomine censeantur, cunctisque gratiis Apostolicæ Sedis, si quas quomodolibet haberent, privavimus, ipsosque et alios ejus natos usque in quartam generationem ad obtinenda Ecclesiastica beneficia reddidimus inhabiles et indignos. Vt autem prædicta, quibus privati fuerant, non diu vacarent, ipsa omnia ea vice collationi Sedis prædictæ duximus reservanda, decernentes irritum et inane, si secùs post conscientiam dictorum criminum, quia id in fraudem, et ex suspicione infligendæ pœnæ læsæ Majestatis factum præsumpsimus, attentatum esset, vel imposterum scienter vel ignoranter contingeret attentari: prout in litteris nostris processum nostrum super hoc continentibus hæc omnia plenius continentur. Cum autem sicut accepimus, nonnulli ex eisdem filiis Regulares et sæculares clerici Prioratus, Ecclesias, ac beneficia Ecclesiastica cum cura, et sine cura dicti Ordinis, et ad collationem, præsentationem, Electionem, vel aliam dispositionem tuam, vel aliarum personarum ejusdem Ordinis spectantia tempore privationis hujusmodi obtinuerunt: Nos volentes tuam in hac parte, præmissorum consideratione, honorare personam, illamque tibi impendere gratiam, per quam te possis etiam aliis reddere gratiosum, conferendi hac vice Prioratus, Ecclesias, et beneficia prædicta dicti Ordinis, ad tuam, vel aliorum ipsius Ordinis Personarum collationem, præsentationem, Electionem, vel aliam quamcumque dispositionem pertinentia, quæ per hujusmodi nostram privationem vacarunt, personis idoneis, singula videlicet singulis; ac inducendi eas in illorum corporalem possessionem, et inductus etiam defendendi: necnon faciendi eas ad ipsa, prout est moris, admitti, eisque de eorum fructibus et proventibus responderi. Contradictores quoscumque per censuram Ecclesiasticam appellatione postposita compescendi. Nonobstantibus Reservatione et decreto prædictis, aut si aliquibus ab eadem sit Sede indultum, quòd excommunicari, suspendi, vel interdici non possint per litteras dictæ Sedis non facientes plenam et expressam, ac de verbo ad verbum, de indulto hujusmodi mentionem; seu quibuscumque Privilegiis, litteris, et indulgentiis Apostolicis generalibus et specialibus quibuscumque, et in quacumque forma verborum concessis, per quæ hujusmodi tibi facta gratia posset quomodolibet impediri, et de quibus, quorumque tenoribus debeat in nostris litteris fieri mentio specialis, plenam et liberam tibi concedimus tenore præsentium facultatem. Cæterùm quia nostræ intentionis existit, ut filii ac posteri eorum præfati, non solùm à prædictis, de quibus conferendis tibi potestas harum auctoritate conceditur, sed etiam ab emolumentis et subsidiis quoquomodo provenientibus ex eisdem penitùs excludantur; Tibi in virtute obedientiæ districtè præcipimus et mandamus, quatenus ea omnia talibus studeas conferre personis, per quas nomine pensionis, vel alterius cujuscumque obventionis ipsis, vel eorum alicui, directè, vel indirectè non possit exinde aliquod emolumentum, lucrum, vel subsidium quomodolibet provenire, sciturus pro certo quod si contrarium, quod non credimus; fortè præsumeres; non solùm gratiæ Revocationem præsentis, sed forsan privationis, ac depositionis pœnam poteris non immeritò formidare. Datum Laterani tertio nonas Novembris, Pontificatus nostri anno octavo. Habetur et alia Bulla ejusdem Pontificis, Data Laterani XIX. Kalendas Ianuarii, Pontificatus anno VIII. directa Abbati Monasterii S. Trinitatis Florentinensis, et Cantori Morinensis, ac cuidam Radulpho Canonico Parisiensis Ecclesiarum. In qua fit mentio quomodo idem Pontifex permisit Bertrando Abbati Cluniacensi, ut mutuaretur summam tredecim millium florenorum auri à quibusdam Mercatoribus Florentinis de societate Spinorum, pro expediendis negotiis Monasterii et Ordinis Cluniacensis apud Sedem Apostolicam. Quam Bullam confirmat Benedictus Papa XI. sua alia Bulla eam continente insertam, data Laterani II. Idus Ianuarii, Pontificatus anno primo.